गर्भवती महिलाओं को नहीं मिल रहा सरकारी योजनाओं का फायदा
श्रीगंगानगर| ग्रामपंचायत तीन छोटी में स्वास्थ्य विभाग की ओर से गर्भवती महिलाओं का टीकाकरण करना तो दूर सर्वे भी नहीं किया जाता। स्वास्थ्य विभाग के अधिकारियों को इसकी जानकारी होने के बावजूद कोई एक्शन नहीं लिया जा रहा। इस मामले में इलाके के लोग गुरुवार को सीएमएचओ से मिले। जनसंख्या के लिहाज से तीन छोटी श्रीगंगानगर की सबसे बड़ी पंचायत समिति है। स्वास्थ्य विभाग के रिकार्ड के अनुसार यह पंचायत ख्यालीवाला प्राथमिक स्वास्थ्य केंद्र के अधीन है। लोगों ने शिकायत में बताया कि यहां तैनात महिला स्वास्थ्य कार्यकर्ताएं तीन छोटी में गर्भवती महिलाओं का समय पर टीकाकरण करना नहीं करतीं। इतना ही नहीं कई साल से सर्वे भी नहीं हुआ है। इस वजह से डिलीवरी के बाद महिलाओं को विभाग की ओर से तय राशि नहीं मिलती। क्षेत्र में कई ऐसी महिलाएं हैं, जिनके बच्चे आठ से नौ महीने के हो चुके हैं। बावजूद इसके उनका ममता कार्ड नहीं बनाया गया है। इलाके के लोग ग्राम पंचायत की उपसरपंच मायादेवी के नेतृत्व में सीएमएचओ डॉ. नरेश बंसल से मिले तथा इसकी शिकायत की। सीएमएचओ ने समस्या हल करवाने का आश्वासन दिया। इस माैके पर राकेश टाक, अनुराधा अटवाल, सुरेंद्र निरानिया, योगेश आईतान, कांता लिंबा, अमित दुहारिया राहुल पचेरवाल आदि शामिल थे।
नएसिरे से सर्वे के आदेश: स्वास्थ्यकेंद्र में तैनात डॉ. विनोद ने बताया कि तीन छोटी नवगठित पंचायत है। इसका नए सिरे से सर्वे करवाना पड़ेगा, जिसके आदेश हो चुके हैं। इसके लिए तीन एमएल पंचायत में तैनात कर्मचारी की ड्यूटी लगाई गई है। उन्होंने कहा कि तीन छोटी में सब सेंटर नहीं होने से भी परेशानी होती है। वहीं डॉ. नरेश बंसल के मुताबिक ख्यालीवाला के स्वास्थ्य केंद्र में एएनएम को एपीओ किया गया था, जिसके बाद पद खाली होने के चलते भी परेशानी रही है।
सीएमएचओ से मिले तीन छोटी के लोग
hin_Deva hin_Deva hin_Deva bho_Deva